TEST: Apple MacBook Pro M5

Den nye MacBook Pro M5-chippen viser endnu en gang, hvor langt Apple er kommet med sine egne processorer. Den er hurtigere, mere effektiv og næsten lydløs, selv når den presses. Men hvor Apple tidligere satte standarden for, hvordan en bærbar computer skulle se ud, virker designet nu en smule fastfrosset i tiden. Resultatet er en maskine, der på én gang er suveræn i brug og lidt for velkendt i hænderne.

Designet er solidt, men kedeligt

Jeg har testet den sølvfarvede version med 32 GB RAM og 1 TB lager. Ved første blik kunne den lige så godt have været tre år gammel. Apple har ikke ændret så meget som en millimeter i det ydre, og det begynder at kunne mærkes. MacBook Pro føles stadig eksklusiv, den er stadig bygget i aluminium med den sædvanlige præcision, men designet har mistet sin kant.

Det er stadig pænt og diskret – men ikke længere nytænkende eller banebrydende på nogen måder

Konkurrenterne har i mellemtiden rykket sig. ASUS’ Zenbook-serie og Dells XPS-modeller er både lettere og slankere, men yder nu næsten lige så godt som Apples maskiner. Det får MacBook Pro til at virke en anelse klodset, især når man tager prisen i betragtning. Den er ikke grim, slet ikke, men det er efterhånden mere konservativt end elegant.

Apple plejede at være forud for sin tid på design. Nu føles det som om, de blot holder fast. Låget åbnes med den samme silkebløde bevægelse, tastaturet er stadig perfekt balanceret, og hængslet står urokkeligt fast. Men når man sidder med den, mangler der simpelthen noget nyt. Det er stadig premium – men også en gentagelse af det, vi har set siden 2021.

M5 leverer hurtig og effektiv kraft

Det, der redder helhedsindtrykket, er uden tvivl ydelsen. M5-processoren leverer et markant hop i hastighed i forhold til M4 og slår sine forgængere på både effektivitet og stabilitet. Geekbench-scoren lander på omkring 4169 i single-core og 17034 i multi-core, hvilket på alle måder er imponerende og bør levere nok ydelse til stort set alt.

Ved daglig brug mærkes det i alt fra opstart af tunge programmer til eksport af video. MacBook Pro 14” M5 spiser sig gennem store Final Cut-projekter uden tøven, og selv 4K-redigering føles uanstrengt. Det mest imponerende er dog, hvor lidt varme den udvikler undervejs. Først efter omkring en halv times 3D-grafik – for eksempel ved spil – begynder blæseren at blive hørbar. Selv da er den afdæmpet, og man skal lytte efter for at bemærke den.

Det er værd at understrege, at dette ikke er den kraftigste MacBook Pro, Apple laver. M5 Pro og M5 Max yder væsentligt mere ved multitrådet opgaver, men for langt de fleste brugere rammer M5-versionen et perfekt kompromis mellem hastighed, batteritid og støjniveau. Den er hurtig uden at larme, kraftig uden at blive varm og effektiv på en måde, som stadig ingen Windows-maskiner kan matche.

Skærmen imponerer – men hakket gør ikke

Skærmen er fortsat en af MacBook Pro’ens største styrker. Mini-LED-panelet leverer en kontrast og lysstyrke, som få konkurrenter kan følge med. Farverne står perfekt, og HDR-indhold får et liv, der gør film og billeder til en oplevelse i sig selv. Promotion med 120 Hz opdateringshastighed gør alt bevægelse silkeblød, uanset om man scroller på nettet eller redigerer video.

Men hakket i toppen af skærmen er stadig der. Det er stort, og det virker efterhånden som en anakronisme. Når computeren alligevel ikke har FaceID, er der ingen oplagt grund til at bevare det. Mange brugere er efterhånden vant til udskæringen, men når man sammenligner med konkurrenterne, står det klart, at Apple kunne have gjort det bedre. Det er en detalje, men det er en, man lægger mærke til hver dag.

Udskæringen er både bred og dyb. Det burde kunne gøres meget bedre nu.

En maskine, der kan spille

MacBook Pro har aldrig været markedsført som en spillemaskine, men M5-chippen ændrer spillereglerne en smule. Grafikken er så stærk, at mange nyere spil nu faktisk kan afvikles med rimelige indstillinger. Jeg har spillet Frostpunk 2, og den kører i fuld opløsning ved medium settings med stabil framerate og jævn afvikling. Det er langt bedre, end man tidligere kunne forvente af en Mac.

Apple har arbejdet målrettet med Metal 3 og understøttelse af flere spil, og det begynder at kunne mærkes. Selvom macOS stadig ikke er et gaming-paradis, er oplevelsen nu langt fra håbløs. MacBook Pro M5 kan ganske enkelt håndtere spil på et niveau, der er nyt for platformen. For casual gaming eller lettere titler er den faktisk mere end god nok.

Batteritiden er i særklasse

Hvor MacBook Pro virkelig skiller sig ud, er på batteritiden. Her overgår den endda Apples egne løfter. Ved almindeligt arbejde – tekstbehandling, mails, browser og streaming – ligger batteritiden mellem 14 og 16 timer, afhængigt af lysstyrken på skærmen. Det betyder i praksis, at man kan arbejde to hele arbejdsdage uden at finde opladeren frem.

Selv ved tungt brug imponerer den. Jeg har testet med spil, hvor 3D-grafikken presses konstant, og den holder alligevel omkring fire timer, før den løber tør. Det er ekstremt for en maskine i denne størrelse. Det gør MacBook Pro M5 til en af de mest udholdende bærbare, jeg nogensinde har brugt – og uden at ydelsen falder markant undervejs.

Det er ikke bare tallene, der er gode – oplevelsen er det også. Strømforbruget føles jævnt, computeren forbliver kølig, og MagSafe-opladeren fylder hurtigt op, når det endelig bliver nødvendigt. Apple har tydeligvis forfinet energistyringen på M5-niveau, og det mærkes i hver eneste session.

Køling og støjniveau

En anden ting, Apple har perfektioneret, er den termiske styring. M5-chippen er så effektiv, at blæseren stort set aldrig behøver at starte. Ved normal kontorbrug er MacBook Pro fuldstændig lydløs. Selv ved tunge opgaver – eksport af video, 3D-gengivelse eller spil – tager det som regel en halv times konstant belastning, før blæserne bliver hørbare.

Når de endelig gør det, er støjen lav og ren. Ingen hvinen, ingen ujævn lyd, bare et lavt sus. Det bidrager enormt til helhedsoplevelsen, for man glemmer hurtigt, at computeren overhovedet har bevægelige dele. Kombinationen af stilhed og kraft er en af de ting, Apple stadig mestrer bedre end alle andre.

Gode forbindelser

Sammenligner man med mange konkurrenter er MacBook Pro M5 stadig godt med – faktisk foran mange. Den har både HDMI, SD kortlæser og tre USB-C indgange – Thunderbolt 4, dog, ikke den hurtigere 5’er der sidder på MacBook Pro med M4 Pro og M4 Max. Der er også Wifi 6 og Bluetooth 5,3. Det er godkendt hele vejen rundt, omend jeg gerne havde set en smule flere opgraderinger på hastigheden på Thunderbolt, og Bluetooth 6 ville da også have været på sin plads, den er trods alt ved at være ok gammel.

Der er både HDMI, SD kortlæser og USB-C

Imponerende lyd

Lyden er en af de mest oversete styrker i MacBook Pro M5, men den fortjener ros. De seks højttalere leverer en klar, fyldig og detaljeret lyd, og Dolby Atmos-effekten er overraskende overbevisende. Musik får en bredde og dybde, der normalt kræver eksterne højttalere, og filmlyd gengives med både rum og bas. Det er stadig den bedste lydoplevelse, man kan få i en bærbar computer.

Tastaturet er som altid fremragende. Tasterne har præcis modstand, den korte vandring føles naturlig, og trackpaden er stor, glat og millimeterpræcis. Man fornemmer, at hver detalje er gennemtænkt. Det er stadig det mest helstøbte arbejdsredskab i klassen – og det fungerer perfekt fra første sekund.

Den samlede oplevelse

Når man summerer alt op, er MacBook Pro 14” M5 en maskine, der føles næsten fejlfri i brug. Den starter stort set øjeblikkeligt, reagerer uden tøven, og man glemmer hurtigt teknologien og fokuserer bare på arbejdet. Ydelsen er rigelig til alt fra billedredigering til let gaming, batteritiden er suveræn, og støjniveauet er nærmest ikke-eksisterende.

Men netop fordi den er så forudsigeligt god, savner man overraskelserne. Apple kunne have brugt M5-generationen til at gentænke designet, reducere tykkelsen, fjerne hakket og bringe noget friskt ind. I stedet har de valgt at raffinere det, der allerede virker. Det gør MacBook Pro M5 til et ekstremt velfungerende værktøj – men også et, der føles mere som et værktøj end som en ny oplevelse.

Mens vi venter…

MacBook Pro 14” M5 er uden tvivl blandt de bedste bærbare, du kan købe lige nu. Ydelsen er fremragende, batteriet er i særklasse, og byggekvaliteten er fortsat på et niveau, ingen andre matcher. Skærmen og lyden er i top, og kølingen er så effektiv, at man næsten glemmer, at der sidder en blæser indeni.

Men designet hænger fast i fortiden. Når konkurrenterne nu leverer tyndere, lettere og mere dristige maskiner med næsten samme ydeevne, begynder Apples konservatisme at skille sig ud. Hvis du leder efter den mest stabile og stilfulde arbejdsbærbare på markedet, er MacBook Pro M5 stadig et oplagt valg. Men hvis du håber på fornyelse, skal du kigge længere frem – der går rygter om, at Apple næste år er klar med en betydeligt mere grundig overhaling af MacBook Pro serien. Og til den tid er det – hvis rygterne ellers taler sandt – ikke bare ydelsen der bliver opgraderet, men også design. Indtil da er MacBook Pro M5 helt klart en af de bedste computere, du kan købe – hvis du ikke kan vente.

Egenskab | Specifikation
Processor | Apple M5 med 10-core CPU og 10-core GPU
Hukommelse | 32 GB Unified Memory
Lagerplads | 1 TB SSD
Skærm | 14,2” Liquid Retina XDR (3024 x 1964), 120 Hz Promotion
Batteritid | Op til 18 timer ved let brug – reelt 14–16 timer i test
Ydelse | Geekbench: 2891 (Single-Core), 14435 (Multi-Core)
Vægt | 1,6 kg
Tilslutninger | 3x Thunderbolt 4, HDMI, SDXC, MagSafe 3, hovedtelefonstik
Lyd | Seks højttalere med Dolby Atmos, tre mikrofoner i studiekvalitet

Læs mere om MacBook Pro M5 hos Apple her.

TEST: Apple MacBook Pro M5